讀謝章奏疏賦朝陽吟
作者：高斯得
朝代：宋

paragraphs: 岷峨禿如赭，江漢濁如泔。
云何只隔夜，潑黛挼青藍。
得非氣沆碭，祝融困西戡。
秋風抗手謝，天公吾敢貪。
此邦舊崛奇，神氣虎眈眈。
山爲萬仞高，水作千尺涵。
爾來遽一變，風景殊不堪。
月墮雞不晨，露警鶴猶鼾。
長畢綬若若，修緡府潭潭。
坐令死瓦色，空濛亙西南。
劃聞卷阿奏，翠鳳鳴孤嵐。
尹氏誰敢指，家父獨縱談。
三十六峰下，有此奇偉男。
戛摩參井燄，剗磢山川慙。
予方感嫠緯，耳此距躍三。
作歌爲賈勇，罪我如飴甘。